Rivalstvo Agassi – Sampras
Pete Sampras i Andre Agassi bivši su američki profesionalni teniseri koji su tokom 1990-ih bili br. 1 ATP-liste; Sampras je to mjesto držao 286 sedmica (rekord koji je srušio tek Roger Federer 2012), a Agassi 101. Uz suprotne stilove igre, ali i karaktere, odigrali su 34 meča između 1989. i 2002, u kojima je Sampras bio uspješniji: 20-14. Ovo rivalstvo nazvano je jednim od najvećih teniskih rivalstava svih vremena. Na Grand Slam turnirima igrali su 5 međusobnih finala, od kojih je Sampras dobio 4. Prvo je bilo na US Openu 1990; Agassi je bio favorit budući da je bio među top 3 igrača čak iako je Sampras na putu do finala pobijedio bivše brojeve 1, Ivana Lendla i Johna McEnroea. Sampras je dobio ovo finale bez izgubljenog seta. Iduće je bilo finale Australian Opena 1995. Agassi je dobio meč u 4 seta. U četvrtfinalu US Opena 2001. Sampras je dobio 6-77, 7-62, 7-62, 7-65; tokom cijelog meča nijedan od njih nije uspio oduzeti servis protivniku. Posljednji put u karijeri sreli su se u finalu US Opena 2002. To je bio njihov prvi meč u finalu još od Samprasove pobjede 1995. Sampras je pobijedio u 4 seta i nedugo zatim najavio kraj karijere. Agassi se povukao 2006. nakon 20 godina na ATP Touru. Od njihovog prvog meča do finala US Opena 1995. u međusobnim mečevima bilo je 8-8. Od tog finala do 1999. bilans je bio 9-3 u Samprasovu korist. Agassi je često govorio da je poraz u finalu US Opena 1995. bio snažan udarac za njega od kojeg su mu trebale godine da se oporavi; usljed toga i drugih psiholoških problema koje je tada imao potonuo je na 141. mjesto ATP-liste; sve ovo označilo je značajnu promjenu u njihovom rivalstvu. Od 2000. do njihovog posljednjeg meča omjer je bio 3-3. U vrijeme kad je okončao karijeru Sampras je držao rekord s najviše titula na Grand Slam turnirima (14), srušivši rekord Björna Borga od 11 titula u Open Eri, kao i rekord Roya Emersona od 12 titula postignut prije Open Ere. Federer je kasnije nadmašio Samprasa, osvojivši dosad 17 titula. S druge strane, Agassi, koji je osvojio 8 titula na Grand Slam turnirima (po čemu dijeli 5. mjesto svih vremena u Open Eri, a 6. ukupno), jedan je od samo četverice igrača koji su ostvarili tzv. Grand Slam karijere u Open Eri i jedan od sedmerice ukupno. Osvojivši zlatnu medalju na OI 1996. u Atlanti, Agassi je postao prvi od dvojice igrača koji su ostvarili tzv. Golden Slam karijere u pojedinačnoj konkurenciji (kasnije je to uspio i Rafael Nadal). Grand Slam karijere pokazao se nedostižnim za Samprasa budući da nije mogao ostvariti značajnije uspjehe na zemljanim terenima, koji neutraliziraju servis, plasiravši se u samo jedno polufinale Roland Garrosa u cijeloj karijeri. Agassi je također držao rekord s najviše osvojenih turnira iz Masters serije - 17 (kasnije su to nadmašili Nadal, Federer i Đoković). Agassi je i jedan od dvojice (drugi je Federer) koji su osvojili 7 različitih Masters turnira (s tim da Đoković i Nadal imaju po 8), a nazvan je i najboljim riternerom (vraćačem servisa) svih vremena. Tokom "penzije" Sampras i Agassi pronašli su zajedničke stvari kako bi nastavili svoje prijateljstvo na dubljem nivou.